**Az előterjesztést megtárgyalta:**

 - Jogi és Társadalmi Kapcsolatok Bizottsága

- Gazdasági és Városstratégiai Bizottság

*A határozati javaslatot törvényességi*

*szempontból megvizsgáltam:*

 */: Dr. Károlyi Ákos :/*

 *jegyző*

**ELŐTERJESZTÉS**

**Szombathely Megyei Jogú Város Közgyűlésének 2017. április 27-i ülésére**

**Javaslat a Szent Márton Intézet megalapítására és a Savaria Megyei Hatókörű Városi Múzeummal kapcsolatos döntések meghozatalára**

**I.**

Szombathely Megyei Jogú Város Önkormányzata kiemelten fontosnak tartja Szent Márton kultuszának méltó kiterjesztését. Időszerű és Európa-szerte újra aktuálissá vált felfedezni a Szent Mártonhoz kötődő rendkívüli tárgyi - és szellemi örökséget annak érdekében, hogy mindez a következő generációk számára is átadható legyen, emblematikus alakját példaképül állítva.

Fentiek alapján Önkormányzatunk 2014. júliusában létrehozta a Polgármesteri Hivatalon belül a Szent Márton Programirodát, amelynek feladata a Szent Márton kultusszal kapcsolatos információk gyűjtése, adatbázis, a partneri, kapcsolati háló kiépítése és működtetése, együttműködési programok megteremtése, egyfajta szellemi műhely folyamatos kialakítása, továbbá a Szent Márton Emlékév méltó módon történő megünneplésének előkészítése.

A Szent Márton Programiroda feladatait – a Közgyűlés döntése alapján - 2015. február 15-től az e területen dolgozó munkatársak továbbfoglalkoztatásával - a Savaria Turizmus Nonprofit Kft. látta el, tekintettel arra, hogy a Szent Márton programsorozat szervezése szervesen illeszkedik a Savaria Turizmus Nonprofit Kft. - Karneváli feladatokkal is bővülő - profiljába.

A Savaria Turizmus Nonprofit Kft. és a Szent Márton Programiroda a Szent Márton Emlékév rendezvényeit 2016. évben sikeresen lebonyolította.

Szent Márton életének, kultuszának és hagyományának további kutatása céljából azonban indokolt létrehozni a Szent Márton Intézetet (a továbbiakban: Intézet), amely a Savaria Megyei Hatókörű Városi Múzeum (a továbbiakban: Múzeum) tagintézményeként a Szombathelyi Képtár épületében működne tovább, ellátva egyúttal a Szent Márton Programiroda jelenlegi feladatait is. Az Intézet kutatási feladatai az alábbiak szerint határozhatóak meg:

* Szombathely város és a Nyugat-Dunántúl egyháztörténete,
* Szombathely város története az V. és XVIII. század között,
* a Szombathelyi Szent Márton-templom története,
* a domonkos rend történetének szombathelyi vonatkozása,
* Szent Márton-ereklyék felderítése a Magyar Királyság területén.

Az Intézet tagintézményként történő működtetéséhez a Múzeum intézményén belül 2017. június 1. napjától további 3 közalkalmazotti státusz biztosítása szükséges.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: törvény) 45.§ (5) bekezdés értelmében a Múzeum alapító okiratának módosításához az Emberi Erőforrások Minisztériumának (a továbbiakban: EMMI) előzetes véleményezése szükséges.

Önkormányzatunk a törvényi előírásnak megfelelőn megküldte véleményezésre az alapító okirat módosításának tervezetét. Az EMMI által kiadott vélemény alapján a Szent Márton Intézet feladatköre illeszkedik a Múzeum által ellátott feladatokhoz, az intézet kutatási területe remekül kiegészíti a múzeum jelenlegi profilját, így a Múzeum feladatainak bővítésével kapcsolatban egyéb észrevételt nem fogalmaztak meg.

Javasolták ugyanakkor az Alapító Okirat 2.1.3. pontjának pontosítását annak érdekében, hogy az állami feladatok körében ellátott tevékenység összhangban legyen a törvény hatályos szövegével.

Fentiek miatt szükséges a Múzeum Alapító Okiratának, valamint szakmai létszám-előirányzatának módosítása.

A Múzeum Alapító Okiratának módosítását az előterjesztés 1. számú, az módosításokkal egységes szerkezetbe foglalt Alapító Okiratot az előterjesztés 2. számú melléklete tartalmazza.

A Szent Márton Intézet létrehozásával szükségszerű a Savaria Turizmus Nonprofit Kft. társasági szerződésének és Szervezeti és Működési Szabályzatának módosítása is. A társasági szerződés tekintetében kizárólag technikai jellegű módosítás indokolt, az okirat I.4. pontjában felsorolt, „A társaság célja” szövegrész utolsó bekezdéséből törölni szükséges a Szent Márton programsorozatnak a megszervezését. A módosítás eredményeképpen az I.4. pont utolsó mondata az alábbiak szerint módosul:

„A város kiemelt programjainak, így a Savaria Történelmi Karneválnak~~, - illetőleg a Szent Márton programsorozatnak~~ a megszervezése.”

**II.**

Szombathely Megyei Jogú Város Önkormányzatának Közgyűlése a 13/2016. (I.28.) Kgy. számú határozatával jóváhagyta a Savaria Megyei Hatókörű Városi Múzeum (a továbbiakban: Múzeum) részvételét az alábbi három pályázaton, és egyúttal az azokhoz szükséges önrészt is biztosította:

1. e-documenta Pannonica 4.947.600,- Ft
2. Kézműves Akadémia 3. 3.864.000,- Ft
3. Borostyánkő út menti Poetovio (Ptuj), Salla (Zalalövő) 4.650.000,- Ft

és Savaria kulturális értékeinek turisztikai célú fejlesztése

Az 1. számú pályázat elbírálása folyamatban van, a 2. és 3. számúak azonban elutasításra kerültek, így a hozzájuk rendelt önrész összege nem kerül felhasználásra.

A Múzeum részt kíván venni egy újabb, a Nemzeti Kulturális Alap Örökségvédelmi Kollégiuma „Hazai és nemzetközi műemlékvédelmi és régészeti konferenciák, rendezvények, kiállítások, mesterkurzusok és szakmai továbbképzések megrendezésének, valamint a kapcsolódó kiadványok megjelentetésének támogatására” elnevezésű pályázatán. A projekt összköltsége 6.700.000,- Ft, amelyhez azonban 15% önrész szükséges.

Támogatott pályázat esetén a Múzeum tagintézményében, az Iseum Savariense Régészeti Műhely és Tárházban bemutatásra kerülne az „Idő-kép-let(t)” című kiállítás, amelyhez katalógust jelentetnének meg, továbbá megrendeznék az „Épített szépség” c. előadássorozatot.

A Múzeum igazgatója kéri a Tisztelt Közgyűlést, hogy támogassa részvételüket a fenti pályázaton, továbbá, hogy az 1.005.000,- Ft összegű saját forrás a 2016. évi maradvány terhére a Múzeum számára biztosításra kerüljön.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2017. április „ ”**

 **/: Dr. Puskás Tivadar :/**

**I.**

**HATÁROZATI JAVASLAT**

**…./2017. (IV.27.) Kgy. számú határozat**

1. Szombathely Megyei Jogú Város Közgyűlése a Szent Márton Intézet létrehozása érdekében a Savaria Megyei Hatókörű Városi Múzeum Alapító Okiratának módosítását az előterjesztés 1. és 2. számú melléklete szerinti tartalommal elfogadja.
2. A Közgyűlés felhatalmazza a polgármestert az Alapító Okirat módosításának aláírására.
3. A Közgyűlés egyetért a Savaria Megyei Hatókörű Városi Múzeum szakmai létszám-előirányzatának 2017. június 1. napjától 3 közalkalmazotti státusszal történő megemelésével. A foglalkoztatottak létszáma így 91,75 főről (kerekítve 92 fő) 94, 75 főre (kerekítve 95 fő) módosul, ezen belül a szakmai létszám 61,5 főről 64,5 főre (kerekítve 65 fő) nő, az üzemeltetési létszám változatlanul 30,25 fő (kerekítve 30 fő) marad.
4. A Közgyűlés támogatja, hogy a Savaria Turizmus Nonprofit Kft. társasági szerződésének I.4. pont utolsó mondata az alábbiak szerint módosuljon:

„A város kiemelt programjainak, így a Savaria Történelmi Karneválnak~~, - illetőleg~~ ~~a Szent Márton programsorozatnak~~ a megszervezése.”

A Közgyűlés felhatalmazza a polgármestert, hogy a társaság taggyűlésén a fenti döntést képviselje, illetőleg a taggyűlés döntését követően a módosítással egységes szerkezetbe foglalt társasági szerződést aláírja.

1. A Közgyűlés felkéri a Savaria Megyei Hatókörű Városi Múzeum igazgatóját, hogy a Múzeum, míg a Savaria Turizmus Nonprofit Kft. ügyvezetőjét, hogy a társaság Szervezeti és Működési Szabályzatának módosításáról gondoskodjon, és azt terjessze jóváhagyásra a hatáskörrel rendelkező szerv elé.

**Felelős:** Dr. Puskás Tivadar polgármester

 Koczka Tibor alpolgármester

 Molnár Miklós alpolgármester

 Dr. Károlyi Ákos jegyző

Csapláros Andrea, a Savaria Megyei Hatókörű Városi Múzeum igazgatója,

Grünwald Stefánia, a Savaria Turizmus Nonprofit Kft. ügyvezető igazgatója

 (A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője, Stéger Gábor, a Közgazdasági és Adó Osztály vezetője)

**Határidő:** azonnal /1. és 3. pont vonatkozásában/

 2017. május 15. /2. pont vonatkozásában/

 2017. június 30. /4. pont vonatkozásában/

 2017. júniusi 15. /5. pont vonatkozásában/

**II.**

**HATÁROZATI JAVASLAT**

**…../2017. (IV. 27.) Kgy. számú határozat**

1. A Közgyűlés jóváhagyja a Savaria Megyei Hatókörű Városi Múzeum részvételét a Nemzeti Kulturális Alap „Hazai és nemzetközi műemlékvédelmi és régészeti konferenciák, rendezvények, kiállítások, mesterkurzusok és szakmai továbbképzések megrendezésének, valamint a kapcsolódó kiadványok megjelentetésének támogatására” elnevezésű pályázatán.
2. A Közgyűlés a pályázathoz szükséges 1.005.000,- Ft összegű önrészt a 2016. évi maradvány terhére biztosítja a Múzeumnak.

**Felelős:** Dr. Puskás Tivadar polgármester

Koczka Tibor alpolgármester

Molnár Miklós alpolgármester

Dr. Károlyi Ákos jegyző

 (A végrehajtás előkészítéséért:

 Dr. Bencsics Enikő, az Egészségügyi és Közszolgálati Osztály vezetője,

 Stéger Gábor, a Közgazdasági és adó Osztály vezetője)

**Határidő:** azonnal (1-2. pont vonatkozásában)